LR Seimo narė Rima Baškienė: **„Kiek kainuoja kilometras rekonstruojamo kelio?“**

2014-11-12

UAB „Šiaulių plentas“ pagal 2014 m. rugpjūčio 14 d. pasirašytą sutartį su Kelių direkcija prie Susisiekimo ministerijos vykdo magistralinio kelio A11 Šiauliai – Palanga ruožo nuo 5,49 iki 16,3 km rekonstrukcijos darbus. Džiugina kiekvieno kelio rekonstrukcija, tačiau kelia nusistebėjimą, kodėl 10,81 km kelio rekonstrukcijos suma tokia didelė – net 84 milijonai 808 tūkstančiai litų. Net ir įvertinus planuojamus šalia kelio nutiesti 9,82 km pėsčiųjų ir dviračių takus bei šviesoforinės signalizacijos įrengimą, **vieno kilometro kelio rekonstrukcijai panaudoti 7 mln. 845 tūkst. litų**  atrodo pernelyg brangu.

Pažymėtina, kad Lietuvoje dar daug žvyrkelių, miestelių ir gyvenviečių gatvių dešimtmečiais nesulaukia asfaltavimo.

Per Seime vykusią Vyriausybės valandą (lapkričio 6 d.) apie šio kelio ruožo rekonstrukcijos kainą pasiteiravau susisiekimo ministro Rimanto Sinkevičiaus. Ministras, paminėjęs, kad „Lietuvoje egzistuoja laisva rinka“, nieko konkretaus neatsakė.

Tad kiek kainuoja kilometras rekonstruojamo kelio? Šis projektas finansuojamas iš Europos Sąjungos struktūrinės paramos lėšų ir tai nereiškia, kad racionalumas, taupumas mūsų valstybei nėra svarbu.

Daugiau informacijos:

LR Seimo narė

Rima Baškienė

Tel.: 8 698 42173